
Incita - Referat af markedsdialog

Formål med mødet
Forvaltningen har igangsat arbejdet med det kommende udbud af en helhedsorienteret beskæftigelsesindsats med forandringsteoretisk metodefundament, der træder i kraft d. 1. januar 2028.

Med henblik på at indsamle erfaringer og input til det kommende udbud har forvaltningen afholdt dialogmøder med leverandører på området. Dialogmøderne tager afsæt i det offentliggjorte materiale om markedsdialogen og har til formål at indhente leverandørernes erfaringer med målgruppen, indsatsens centrale elementer, samarbejdet med jobcentret samt forhold af betydning for kvalitet, prissætning og udbudsdesign.

Målgrupper og indsatsbehov
Incita vurderer, at indsatsen med fordel kan omfatte både unge og voksne borgere med komplekse udfordringer. Alder vurderes ikke at være det afgørende kriterium, men derimod borgerens individuelle behov, motivation og mål.
Forskellen mellem unge og voksne knytter sig primært til, om målet er beskæftigelse eller uddannelse. Incita vurderer, at der er et betydeligt overlap mellem målgrupperne, og at indsatsen derfor i vid udstrækning kan være den samme. Samtidig peges der på, at ungefællesskaber kan have en særlig værdi for unge borgere. Hvis volumen tillader det, vurderes det meningsfuldt både at have aktiviteter målrettet unge og aktiviteter på tværs af aldersgrupper.
Samarbejde mellem leverandør og jobcenter
Incita beskriver samarbejdet med jobcentrene som generelt godt. Det fremhæves som velfungerende med faste kontaktpersoner, løbende dialog og mulighed for faglige drøftelser om både resultater og udvikling af indsatsen. 
Samlokation og et tæt samarbejde vurderes at have stor betydning samarbejdet og borgernes forløb.
Bestillinger
Incita peger på, at bestillingerne varierer i kvalitet, men at det generelt er let at komme i dialog med sagsbehandlerne i jobcenteret. I nogle tilfælde sker den indledende afklaring først i mødet med borgeren, hvorefter indsatsen tilpasses i dialog med jobcentret.
Arbejdsfællesskaber, fællesskaber og virksomhedsrettede aktiviteter
Incita vurderer, at arbejdsfællesskaber og virksomhedsrettede aktiviteter udgør centrale elementer i indsatsen. Der peges samtidig på, at Incita i høj grad orienterer sig mod eksterne virksomheder, da der er bedre muligheder for småjob og på sigt job for flere personer end i interne praktikker. 
Virksomhedssamarbejdet kræver et godt kendskab til virksomhedernes muligheder og begrænsninger. Der peges blandt andet på betydningen af at matche borgere med virksomheder, som har de rette forudsætninger for at rumme målgruppen. Samtidig peges der på, at der bør være fokus på virksomheder med reelle arbejdsopgaver og beskæftigelsesmuligheder, så virksomhedsforløbene bliver et realistisk springbræt til ordinær beskæftigelse.
Helhedsorienteret støtte og progression
Incita fremhæver, at indsatsen bør tage udgangspunkt i den enkelte borgers mål og behov. Fokus på individuel progression vurderes som afgørende, og indsatsen bør kunne understøtte både beskæftigelsesrettede mål og uddannelsesmål afhængigt af borgerens situation.
Økonomi og prismodeller
Incita vurderer, at ugepriser eller forløbspriser kan give større fleksibilitet i tilrettelæggelsen af indsatsen fremfor dags- og timepriser. Samtidig reducerer det den administrative opgave med løbende timeregistrering. Incita henviser i den forbindelse til positive erfaringer med en ugeprismodel, hvor leverandøren i højere grad kan tilrettelægge indsatsen fleksibelt inden for en fast ugepris med fokus på resultater frem for leverede timer.
Udbudsdesign
Incita peger på, at kravspecifikationen med fordel kan udformes, så der er plads til forskellige faglige tilgange og organisatoriske løsninger. Det vurderes at kunne understøtte, at flere leverandører har mulighed for at byde ind på opgaven.
Incita oplyser desuden, at kravspecifikationen og udbudsbetingelserne er de dokumenter, de primært orienterer sig i ved vurderingen af evt. deltagelse i et udbud, mens de øvrige bilag gennemgås nærmere, hvis der besluttes at afgive tilbud. De administrative krav vurderes at fungere godt som opslagsværk.
Øvrigt
Ingen øvrige væsentlige bemærkninger.
